b'\n_START_ARTICLE_\nManuel Zelaya\n_START_SECTION_\nTausta\n_START_PARAGRAPH_\nZelaya syntyi vuonna 1952 Catacamasissa, Olanchon departementissa poliittisesti merkitt\xc3\xa4v\xc3\xa4\xc3\xa4n perheeseen, johon h\xc3\xa4nen lis\xc3\xa4kseen kuului kolme muuta lasta. H\xc3\xa4n aloitti yliopisto-opintonsa Hondurasin kansallisessa yliopistossa, mutta ei valmistunut. Zelaya liittyi Hondurasin liberaalipuolueeseen vuonna 1970. H\xc3\xa4n toimi kansallisessa kongressissa kolme per\xc3\xa4kk\xc3\xa4ist\xc3\xa4 kautta vuosina 1985\xe2\x80\x931998._NEWLINE_Zelayan puoliso on ollut tammikuusta 1976 l\xc3\xa4htien Xiomara de Zelaya.\n_START_SECTION_\nPresidenttin\xc3\xa4\n_START_PARAGRAPH_\nHondurasin presidenttin\xc3\xa4 Zelayaa edelsi Ricardo Maduro. Zelaya valittiin presidentiksi alun perin liberaalipuolueen oikeistosiiven tuella. H\xc3\xa4n aloitti virassa 27. tammikuuta 2006. Kautensa aikana h\xc3\xa4n k\xc3\xa4\xc3\xa4ntyi runsaasti vasemmalle. H\xc3\xa4n pyrki l\xc3\xa4hestym\xc3\xa4\xc3\xa4n kansanliikett\xc3\xa4 ja liittoutui Hondurasin perinteisen vasemmiston kanssa. Zelaya pyrki l\xc3\xa4hestym\xc3\xa4\xc3\xa4n Venezuelan johtamaan blokkia, ja h\xc3\xa4nen kansainv\xc3\xa4lisiksi liittolaisikseen tulivat Venezuelan Hugo Ch\xc3\xa1vez ja Nicaraguan Daniel Ortega. Elokuussa 2008 Honduras liittyi Venezuelan ajamaan ALBA-kauppaj\xc3\xa4rjest\xc3\xb6\xc3\xb6n. Maa sai talousapuna halpaa \xc3\xb6ljy\xc3\xa4 ja traktoreita.  Zelaya toteutti presidenttiaikanaan merkitt\xc3\xa4vi\xc3\xa4 uudistuksia. H\xc3\xa4nen kaudellaan minimipalkkaa nostettiin ja opiskelumaksuja alennettiin.\n_START_SECTION_\nVallankaappaus\n_START_PARAGRAPH_\nVuonna 2009 Zelaya ilmoitti haluavansa j\xc3\xa4rjest\xc3\xa4\xc3\xa4 kyselyn perustuslain muutoksesta ja peruslakia s\xc3\xa4\xc3\xa4t\xc3\xa4v\xc3\xa4n kokouksen vaalin. Sek\xc3\xa4 korkein oikeus ett\xc3\xa4 armeija pitiv\xc3\xa4t p\xc3\xa4\xc3\xa4t\xc3\xb6st\xc3\xa4 laittomana. Kongressi s\xc3\xa4\xc3\xa4ti \xc3\xa4\xc3\xa4nestyksen kielt\xc3\xa4v\xc3\xa4n lain. Vastaiskuna Zelaya erotti asevoimien p\xc3\xa4\xc3\xa4esikunnan p\xc3\xa4\xc3\xa4llik\xc3\xb6n Romeo V\xc3\xa1squezin sek\xc3\xa4 puolustusministerin. Korkein oikeus m\xc3\xa4\xc3\xa4r\xc3\xa4si V\xc3\xa1squezin erottamisen kumottavaksi. My\xc3\xb6s armeijan, ilmavoimien ja laivaston komentajat erosivat protestina. _NEWLINE_26. kes\xc3\xa4kuuta 2009 satoja armeijan j\xc3\xa4seni\xc3\xa4 miehitti p\xc3\xa4\xc3\xa4kaupunki Tegucigalpan lentokent\xc3\xa4n, parlamentin, korkeimman oikeuden ja presidentinpalatsin, ilmoituksensa mukaan hillit\xc3\xa4kseen mahdollisia levottomuuksia, kun Zelaya oli marssinut kannattajineen sotilastukikohtaan noutamaan \xc3\xa4\xc3\xa4nestysuurnat, joita armeija ei luovuttanut._NEWLINE_Armeija pid\xc3\xa4tti Zelayan kello kuudelta aamulla lauantaina 28. kes\xc3\xa4kuuta 2009 ja vangitsi h\xc3\xa4net sotilastukikohtaan._NEWLINE_My\xc3\xb6hemmin p\xc3\xa4iv\xc3\xa4ll\xc3\xa4 Zelaya vapautettiin Costa Ricassa, jossa h\xc3\xa4n piti lehdist\xc3\xb6tilaisuuden \xc3\x93scar Ariasin kanssa. My\xc3\xb6s Zelayan hallinnon ulkoministeri Patricia Rodas pid\xc3\xa4tettiin ja muista j\xc3\xa4senist\xc3\xa4 annettiin pid\xc3\xa4tysm\xc3\xa4\xc3\xa4r\xc3\xa4ykset. Noin 3\xc2\xa0000 Zelayan kannattajaa osoitti mielt\xc3\xa4\xc3\xa4n presidentinpalatsin ulkopuolella._NEWLINE_Useat tiedostusv\xc3\xa4lineet ja tarkkailijat puolustelivat kaappausta sill\xc3\xa4, ett\xc3\xa4 Zelaya olisi saattanut pyrki\xc3\xa4 uudelleen presidentiksi toiselle kaudella, kun voimassa olevan perustuslain mukaan vain yksi kausi on sallittu. Arvostelijat ovat syytt\xc3\xa4neet kaappauksen taustalla olevia tahoja. Sosiologi Leticia Salom\xc3\xb3n on syytt\xc3\xa4nyt maan kymment\xc3\xa4 vaikutusvaltaisinta perhett\xc3\xa4 vallankaappauksen rahoittamisesta. _NEWLINE_Parlamentti nimitti uudeksi presidentiksi puhemies Roberto Michelettin, joka m\xc3\xa4\xc3\xa4r\xc3\xa4si maahan \xc3\xb6isen ulkonaliikkumiskiellon. Zelaya osallistui viel\xc3\xa4 maanantaina Nicaraguan Managuassa j\xc3\xa4rjestettyyn R\xc3\xadon ryhm\xc3\xa4n kokoukseen. YK:n p\xc3\xa4\xc3\xa4sihteeri Ban Ki-moon, Yhdysvallat, Ecuador, Nicaragua, Venezuela ja Amerikan maiden j\xc3\xa4rjest\xc3\xb6 OAS vaativat Zelayan palauttamista virkaansa._NEWLINE_Zelaya palasi Hondurasiin ja sai turvapaikan Brasilian suurl\xc3\xa4hetyst\xc3\xb6st\xc3\xa4. Neuvottelut Zelayan ja Michelttin v\xc3\xa4lill\xc3\xa4 eiv\xc3\xa4t tuonneet tulosta. Lokakuussa 2009 julkaistiin kysely, jonka mukaan 53\xc2\xa0% kansasta vastusti vallankaappausta ja 60\xc2\xa0% vastanneista oli sit\xc3\xa4 mielt\xc3\xa4, ett\xc3\xa4 vallan kaapanneen Roberto Michelettin tulisi siirty\xc3\xa4 syrj\xc3\xa4\xc3\xa4n. Virallisen virkakauden p\xc3\xa4\xc3\xa4tytty\xc3\xa4 Zelaya poistui Brasilian suurl\xc3\xa4hetyst\xc3\xb6st\xc3\xa4 tuhansien kannattajiensa saattelemana ja matkusti maanpakoon Dominikaaniseen tasavaltaan._NEWLINE_22. toukokuuta 2011 Hondurasin presidentti Porfirio Lobo Sosa tapasi Zelayan Cartagenassa, Kolumbiassa, jossa he sopivat ett\xc3\xa4 Zelaya saa palata takaisin maanpaosta Hondurasiin. Kuusi viikko my\xc3\xb6hemmin 28. toukokuuta Zelaya palasi Hondurasiin  Conviasan lennolla ja h\xc3\xa4nt\xc3\xa4 oli vastassa tuhansia tukijoita Zelaya antoi tuen maansa demokratia kehitykselle ja korosti kansallista yhten\xc3\xa4isyytt\xc3\xa4._NEWLINE_Nyky\xc3\xa4\xc3\xa4n Zelaya edustaa maataan Keski-Amerikan parlamentiss\xc3\xa4.'